飛機則

飛機則，樓則一種，似飛機而名，常見於香港，見於私家樓，基於香港建築條例、香港消防條例，以及做到大啲實用面積來賣，而諗出來。飛機則起出來嘅樓，外觀都呈十字形，十字各翼，中間有條坑做天井。正中間為電梯大堂，𨋢並排，𨋢背後為鉸剪梯，內裹一梯八伙，各佔十字一角。飛機則一般都大同小異。

二十世紀七十年代以後，私人樓起得私密，唔會似公共屋邨，有長走廊公用，出入都畀人見到。故此，一梯八伙至為常見，咁走廊縮到至短，十字一角，伙伙都為單邊房，私密至高。

法例要求廚房要有窗，對出街外。廁所都要有窗同對天井，不過同對面牆，唔會少過二米三就得。若果廚房、廁所放喺街景，咁廳同房就少咗街景，唔好賣。為此，十字之翼中間，劏個二米三闊嘅長方坑，做天井。廚房近大門，喺天井深處，開窗對正街外。而廁所就喺隔籬，開窗對住隔籬屋面牆。

八伙之中，四大四細。細伙近門會缺一角。由於十字凹位，兩伙嘅窗又會斜望到，同隔籬屋而言，就無咁私密。

後尾起嘅，通常都有三部𨋢，中間一部，可層層停，兼為消防𨋢，法例要求一分鐘內升到頂樓。而另外兩部，一停單數層，一停雙數層。

樓則